Veronika rätt

**Veronika rätt** (ladina keeles *sudarium Christi* 'Kristuse higirätt') on kristliku pärimusega seotud objekt, rätik, mille ulatas kaastundlik naine Veronika Jeesusele Kolgata teel; kui too pühkis oma nägu sellega, jäid rätikule imelisel viisil tema näojooned ehk Püha Pale. Veronika rätt on katoliku kiriku üks tähtsamaid reliikviaid; selle pärimusega seostatakse tervet rida katoliku kirikus austatavaid pühapilte ja nende koopiaid (õigeusu kirikus vastab sellele Kristuse kätetatehtud pühakuju, kreeka keeles *acheiropoieton* 'tehtud ilma käeta', ja selle järgi loodud ikoonid).

Kunstis on Veronika rätt harduspiltide hulka kuuluv pildisüžee, mis kujutab Kristuse portreed koos okaskrooniga, haavadega ja ristikujulise aupaistega valgel rätikul, sageli koos püha Veronikaga, kes seda nurkadest hoiab. Mõnikord on see koos ristiga või ümbritsetuna Kristuse kannatusriistadest, mõnikord Valumehe juures ühena kannatusloo atribuutidest.

Jeruusalemma *[[Via dolorosa]]* protsessioonil on kuues peatus pühendatud Veronikale ja Kristuse püha palge austamisele.

## Motiivi ajaloost
Evangeeliumides Veronika nimi ei esine. Lähim kirjalik viide on lugu veritõbisest naisest, kes paranes puudutades Jeesuse mantli õmblust (Matteuse 9:20–22; Markuse 5:25–34; Luuka 8:43–48); apokrüüfilises Nikodeemuse evangeeliumis öeldakse selle naise nimi olevat Berenike. Veronika nime päritolu on tõlgendatud ka *vera icon* – milles on kokku pandud ladinakeelne *vera* 'tõeline' ja kreekakeelne Εικών 'ikoon', 'kuju' – 'tõeline kujutis'.

11. sajandist pärineb lugu, kuidas Kristus andis Veronikale ise oma näo kujutisega rätiku ja Veronika ravis sellega terveks Tiberiuse. Rätile näo imelise ilmumise pärimus ühendati Kristuse kannatusloo ja ristiteega Roger d'Argenteuil' prantsuskeelses piiblis 13. sajandil ja levis 14. sajandi algul, kui üksikisiku vagaduse keskmesse tõusis kontemplatsioon Kristuse elu ja kannatuste üle. Sellest perioodist ilmuvad Veronika räti kujutistele okaskroon, haavad, veri ja näos väljenduv valu.

## Ikonograafia
Veronika räti motiiv võib olla kujutatud nii maalil kui ka skulptuurina. Maalidel ei kandu tekstiili kurrud ja voldid näo kujutisele üle. Skulptuuride puhul on Kristuse pale räti pinnale kujundatud reljeefina. Rätik võib olla kujutatud kas kuhugi riputatuna, seda võib hoida kas püha Veronika ise või kannavad seda inglid.

### Maalidel

File:Kalteysen Vera Icon.jpg|Wilhelm Kalteysen, 1450
File:Master Of The Legend Of St. Ursula - St Veronica with the Sudarium - WGA14583.jpg|Püha Veronika. Brugge Püha Ursula legendi meister, 15. sajand
File:Master Of The Legend Of St. Ursula - Angels Supporting the Veil of St Veronica - WGA14584.jpg|Veronika rätt inglitega. Brugge Ursula legendi meister, 15. sajand
File:Domenico Fetti - The Veil of Veronica.jpg|Veronika rätt. Domenico Fetti, 1618/1622
File:Francisco de Zurbarán 011.jpg|Veronika rätt. Francisco de Zurbarán, 1631
File:El Greco - La Verónica - Google Art Project.jpg|Püha Veronika. El Greco, 1580
File:Mattia Preti - Santa Veronica con il velo.jpg|Püha Veronika. Mattia Preti, 1655–1660


### Skulptuuris

File:RV Liebfrauenkirche Sakramentshaus 3.jpg|Reljeef Ravensburgi Liebfrauenkirche sakramendinišil
File:Kloster Windberg - Marienkapelle 2.jpg|Reljeef Windbergi kloostri Maarja kabeli uksesillusel, 1490
File:StPierreJeuneP223.JPG|Reljeef Strasbourgi Saint-Pierre-le-Jeune kirikus, u 1500
File:Sankt Peters Klosters kyrka, altare 6.jpg|Lundi Püha Peetruse kloostrikiriku altari predella


## Eesti kunstis
Veronika räti kujutis on lõigatud Tallinna raekoja raesaali noorema bürgermeistrite pingi külgtoele, selle hiljem juurde monteeritud kõrgendusele. Kristuse pea koos kettakujulise, pealelõigatud ristikujutisega aupaistega, mille taga paistavad rätivoldid, on lahendatud kõrgreljeefina. Rätti ülanurkadest hoidev väike figuur on andnud skulptuurile hüüdnime "Kuulataja". Skulptuur on 43 cm kõrgune ja selle algne polükroomia on säilinud. Villem Raam on selle dateerinud rae arveraamatute teate põhjal 1460. aastasse.

## Vaata ka
* *[[Acheiropoieton]]*
* *[[Mandylion]]*
* Torino surilina

## Viited

## Välislingid
* Antlitz, heiliges. - Realllexikon der Deutschen Kunstgeschichte